એથી સૌએ હકારાત્મક સંકલ્પો કરવા જોઈએ. અને જીવનમાં આશાવાદ કેળવવો જોઈએ. જેને તરતાં ન આવડતું હોય એવો માણસ પાણીમાં ગબડી પડે તો તે શું કરે તે વિચારો. પોતાને તરતાં નથી આવડતું એ વાતની તેને ખબર હોય છે. છતાં તે પાણીમાં હાથ-પગ હલાવી બહાર નીકળી જવાની કોશિશ કરે છે. (તે એવું નથી વિચારતો કે મને ક્યાં તરતાં આવડે છે. એથી હાથપગ હલાવવાનો કોઈ અર્થ નથી.) તે હાથપગ હલાવે છે તેમાં પોઝિટિવ એટિટ્યૂડનો સંદેશો વ્યક્ત થાય છે. જિજીવિષાની પ્રબળ ભાવના એ જ પોઝિટિવ એટિટ્યૂડનો ઉત્તમ નમૂનો છે. મરણસંમુખ જઈ પડેલો માણસ તેની અંદર રહેલા પોઝિટિવ એટિટ્યૂડને કારણે મરણ સાથે બાથ ભીડે છે. દુનિયાના દરેક માણસને એ વાતમાં વિશ્વાસ હોય છે કે દરેક રાતને એક સવાર હોય છે. અને દરેક સાંજની પાછળ એક રાત આવે છે. જીવનનાં સુખદુઃખો પણ રાતદિવસ જેવી હકારાત્મક વિચારધારા છે એને કારણે માણસ જીવનમાં દુઃખનો દરિયો તરી જાય છે.